Wits-dosent skuldig bevind aan seksuele teisteringUniversiteit van die Witwatersrand Die Universiteit van die Witwatersrand (Wits) het ŉ derde dosent afgedank wat skuldig bevind is aan seksuele teistering. Twee ander dosente is in Julie vir dieselfde rede afgedank. “Die universiteit het ŉ geen genade-beleid teen seksuele teistering aangeneem,” het Adam Habib, visekanselier van Wits, Donderdag in ŉ verklaring gesê. “Ons hoop dat die spoedige aksie wat die universiteit geneem het om die drie voorvalle te hanteer, ŉ duidelike voorbeeld is dat seksuele teistering in geen vorm op ons kampus toegelaat gaan word nie.” Die universiteit is tans besig om nog ŉ soortgelyke saak teen nog een van hul dosente te ondersoek. Die universiteit het ŉ spesiale taakspan saamgestel om enige klagtes te ondersoek en ontslae te raak van akademici wat studente by die instelling seksueel teister. Habib het Woensdag gesê hy neem volle verantwoordelikeheid vir die vorige voorvalle wat op die kampus plaasgevind het. “Ek vra om verskoning aan al die individue wat seksuele teistering ondervind het. Wits moet ŉ veilige plek wees en ons sal verseker dat dit een word.”